Diari Oficial de la Generalitat Valenciana


Sumari del DOGV 8907, del 17-09-2020 (2020/7272)

RESOLUCIÓ de 10 de setembre de 2020, del director general de Relacions amb les Corts, per la qual es publica el conveni entre Turisme Comunitat Valenciana i l'Ajuntament de Cortes de Pallás, per al condicionament de l'antic safareig com a centre d'interpretació turística sobre l'horta, en el municipi, en l'anualitat 2020.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8907

Data del DOGV
:   17-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7272


Data del document
:   10-09-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 10 de setembre de 2020, del director general de Relacions amb les Corts, per la qual es publica el conveni entre Turisme Comunitat Valenciana i l'Ajuntament de Cortes de Pallás, per al condicionament de l'antic safareig com a centre d'interpretació turística sobre l'horta, en el municipi, en l'anualitat 2020. [2020/7272]  
Turisme Comunitat Valenciana i l'Ajuntament de Cortes de Pallás han subscrit, prèvia tramitació reglamentària, els dies 3 d'agost i 29 de juliol de 2020, respectivament, el conveni per al condicionament de l'antic safareig com a centre d'interpretació turística sobre l'horta, en el municipi, en l'anualitat 2020, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 10 de setembre de 2020 i número 1266/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 10 de setembre de 2020.- El director general de Relacions amb les Corts: Antonio Torres Salvador.  
  
  
Conveni de col·laboració, entre Turisme Comunitat Valenciana i l'Ajuntament de Cortes de Pallás, per al condicionament de l'antic safareig com a centre d'interpretació turística sobre l'horta, en el municipi, en l'anualitat 2020  
  
D'una part, Francesc Colomer Sánchez, secretari autonòmic de Turisme i president de l'entitat Turisme Comunitat Valenciana, en virtut del que es disposa en el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018), i l'article 19 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 12.07.2019) que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que es disposa en l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que es disposa en el Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística (DOGV 29.01.2020). El domicili de la referida entitat de dret públic, a l'efecte del present document, és el situat a València, carrer de la Democràcia, 77, Ciutat Administrativa 9 d'Octubre, torre II, planta tercera.  
La seua legitimació i representació per a aquest acte es deriva del que estableixen l'article 13.4 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana i l'apartat 2, lletra d, de l'article 31 del referit Decret 7/2020, de 17 de gener, del Consell, en la virtut dels quals el president de Turisme Comunitat Valenciana exercirà la representació permanent de l'entitat en la signatura de convenis, i es troba autoritzada la signatura d'aquest conveni per acord del Consell de data 10 de juliol de 2020.  
I d'una altra part, Fernando Navarro Pardo, alcalde president de l'Ajuntament de Cortes de Pallás, la legitimació i la representació del qual per a aquest acte es deriva de la seua condició i càrrec d'alcalde president del referit ajuntament, autoritzat per a subscriure aquest conveni d'acord amb el que es disposa en l'article 21.1.b de la Llei 7/1985, de 2 d'abril, reguladora de les bases del règim local. El conveni compta amb l'aprovació prèvia del Ple de l'ajuntament, per acord de 25 de juny de 2020.  
Ambdues parts, segons intervenen,  
  
EXPOSEN  
  
Primer. A l'entitat Turisme Comunitat Valenciana li correspon el foment de l'activitat turística, el desenvolupament i la millora del sector turístic, la creació, la implantació i l'adequació de nous productes i recursos turístics, i especialment pel que fa a aquest conveni, correspon també a Turisme Comunitat Valenciana la «planificació i la contribució a la vertebració i a la dinamització turística del territori», segons s'estableix en l'apartat d, article 20, del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística.  
  
Segon. L'Ajuntament de Cortes de Pallás, a través de l'estudi realitzat per l'equip d'investigació ESTEPA, Estudis del Territori, Paisatge i Patrimoni, de la Universitat de València, en el marc del projecte Eulac-Museums finançat amb càrrec al Programa HORIZONTE-2020 de la Unió Europea, té la voluntat de posar en valor l'Horta de Cortes de Pallás així com les excel·lents possibilitats de convertir-la en un Museu Territori amb finalitats culturals i turístiques.  
Tercer. L'ajuntament esmentat té interés a comptar amb la col·laboració de Turisme Comunitat Valenciana (d'ara en avant Turisme CV) per al desenvolupament del projecte Territori Museu de la seua Horta, i per a això pretén habilitar l'antic safareig en un centre d'interpretació, una «porta» d'entrada turística a l'horta de Cortes de Pallás, horta que s'estén pels dos marges del barranc de Sant Vicent.  
  
Quart. El safareig de Cortes de Pallás es localitza en el nucli urbà, al costat del barranc de Sant Vicent o de la Barbulla. Un lloc ideal per a l'inici de recorreguts turístics pel marge dret i l'esquerre, on es poden visualitzar la xarxa de séquies, els brolladors, les diverses basses, els partidors, i altres elements. De la mateixa manera es pot contemplar el valuós paisatge cultural format pels bancals escalonats, en ambdós vessants del barranc.  
I per això les actuacions previstes estan dirigides a posar en valor l'Horta, i en particular el Centre d'interpretació-safareig, per a la qual cosa es pretén actuar en tres àrees diferenciades:  
1. L'interior del safareig. Es realitzaran les següents accions:  
a) Condicionament d'un espai per a projectar de manera contínua un audiovisual tematitzat, sobre el regadiu històric. Creació d'un audiovisual que recollirà infografies, preses de l'entorn, entrevistes, etc.  
  
b) Realització d'una maqueta en tres dimensions que reproduirà l'espai geogràfic d'aquest paisatge de regadiu.  
c) Instal·lació de cartells verticals que abordaran diverses temàtiques relacionades amb el regadiu.  
d) Condicionament general de l'espai: il·luminació, pintura amb l'aportació de personal tècnic de l'Ajuntament de Cortes de Pallás.  
2. L'exterior del safareig. Es condicionarà mitjançant les reformes necessàries, aportades per l'ajuntament. Es col·locarà una nova senyalització que permeta identificar aquest lloc com el punt 0, el lloc d'inici dels itineraris culturals i turístics per l'Horta.  
3. Recorreguts externs. Es realitzaran panells explicatius que facilitaran informació detallada en funció del sector de l'Horta o dels elements hidràulics que corresponguen.  
Cinqué. Turisme Comunitat Valenciana i l'Ajuntament de Cortes de Pallás coincideixen en la conveniència de realitzar una actuació per al condicionament d'un centre d'interpretació turística d'acord amb l'exposat anteriorment. Ambdues administracions consideren adequada a les seues respectives competències i finalitats concurrents la col·laboració per a l'execució de l'actuació, a través de l'atorgament d'aquest conveni de col·laboració regulador d'una subvenció en règim de concessió directa contemplat en l'article bàsic 22.2.a de la Llei 38/2003, de 17 de novembre, general de subvencions, i en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en tant que es tracta de subvenció prevista nominativament en la Llei de pressupostos de la Generalitat per a 2020.  
Amb data de 2 d'abril de 2020, l'ajuntament de Cortes de Pallás, assabentat de la línia de subvenció S0942000 de Turisme CV per al condicionament d'un centre d'interpretació turística en el municipi, capítol VII dels pressupostos de Turisme CV, per a 2020, per un import de 30.000 euros, va aportar una sol·licitud per a la realització d'actuacions en col·laboració amb Turisme CV.  
  
Per això, ambdues entitats acorden formalitzar aquest conveni, segons les següents  
CLÀUSULES  
  
Primera. Objecte  
Constitueix l'objecte d'aquest conveni regular el règim de col·laboració, entre ambdues entitats, per a l'actuació de condicionament d'un centre d'interpretació turística situat en l'antic safareig localitzat en el nucli urbà, al costat del barranc de Sant Vicent o de la Barbulla com a centre d'interpretació i porta de l'Horta del municipi de Cortes de Pallás.  
Les actuacions previstes estan dirigides a posar en valor l'Horta, i en particular el Centre d'interpretació-safareig. Per a això es pretén actuar en tres àrees diferenciades:  
1. L'interior del safareig. Es realitzaran les següents accions:  
a) Condicionament d'un espai per a projectar de manera contínua un audiovisual tematitzat sobre el regadiu històric. Creació d'un audiovisual que recollirà infografies, preses de l'entorn, entrevistes, etc.  
  
b) Realització d'una maqueta en tres dimensions que reproduirà l'espai geogràfic d'aquest paisatge de regadiu.  
c) Instal·lació de cartells verticals que abordaran diverses temàtiques relacionades amb el regadiu.  
d) Condicionament general de l'espai i il·luminació, amb l'aportació de personal tècnic de l'ajuntament de Cortes de Pallás.  
2. L'exterior del safareig. Es condicionarà mitjançant les reformes necessàries, aportades per l'ajuntament. Es col·locarà una nova senyalització que permeta identificar aquest lloc com el punt zero, el lloc d'inici dels itineraris culturals i turístics per l'Horta.  
3. Recorreguts externs. Es realitzaran panells explicatius que facilitaran informació detallada en funció del sector de l'Horta o dels elements hidràulics que corresponguen.  
L'Ajuntament realitzarà, a càrrec seu, les actuacions de condicionament i reforma interior i exterior de l'edifici a què es fa referència en els anteriors punts 1.d i 2).  
Per a això, a través d'aquest conveni, es concedeix de manera directa, en l'exercici 2020, una subvenció nominativa a l'ajuntament de Cortes de Pallás, en els termes que s'estableixen en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els articles 22.2.a i 28.1 de la Llei 38/2003, de 17 de novembre, general de subvencions, i en l'article 11.4.a del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
  
Segona. Obligacions generals de Turisme Comunitat Valenciana  
2.1. Import de la subvenció. L'entitat Turisme CV subvencionarà a l'ajuntament de Cortes de Pallás amb la totalitat del cost de l'actuació descrita en la clàusula primera d'aquest conveni fins a un import màxim de trenta mil euros (30.000 euros), IVA inclòs, amb càrrec a l'aplicació pressupostària del capítol VII, programa 33, Excel·lència i sostenibilitat turística, subprograma 336-02, Condicionament de Centres d'Interpretació Turística (S0942000), del pressupost de Turisme CV per a l'any 2020. Aquesta subvenció es considera incompatible amb altres subvencions, ajudes, ingressos o recursos, per a la mateixa finalitat, procedents de qualsevol administració o entitat pública o privada, nacional, de la Unió Europea o d'organismes internacionals.  
  
2.2. Reajustament de l'import de subvenció. Tenint en compte que Turisme CV, amb el límit de l'import màxim abans fixat de 30.000 euros, finança el pressupost de l'actuació, en el cas que es produïra alguna baixa per diferència entre el pressupost de licitació i el d'adjudicació de l'actuació i no s'arribara al màxim indicat, el finançament es reduirà a l'import definitivament adjudicat i executat. Aquest import es destinarà al pagament de conceptes directament relacionats amb l'objecte del conveni. Si, per qualsevol causa, s'excedira el límit màxim de l'import de la subvenció nominativa abans establit, aquest excés serà íntegrament costejat per l'Ajuntament.  
  
2.3. Forma de pagament. Turisme CV satisfarà a l'Ajuntament de Cortes de Pallás l'import de l'ajuda anteriorment establida, una vegada realitzada l'actuació objecte d'aquest conveni i complides totes les obligacions, les condicions i els tràmits establits en aquest. Per a efectuar el pagament efectiu a l'Ajuntament, es verificarà el compliment del pagament material respecte de les obligacions contretes per l'Ajuntament, sobre les despeses justificades en l'apartat 4.1.c de justificació de la inversió.  
2.4. Publicitat. Totes dues parts publicaran el text íntegre del conveni, una vegada subscrit, tal com estableixen els articles 9.1 i 10 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i el Decret 105/2017, de 28 de juliol, del Consell, de desplegament de la llei, així com l'article 111.3 de la Llei 8/2010, de 23 de juny, de règim local de la Comunitat Valenciana que disposa la publicació del conveni en el diari oficial corresponent.  
  
Tercera. Obligacions generals de l'Ajuntament  
Correspon a l'Ajuntament el compliment de les següents obligacions:  
3.1. Executar l'actuació de condicionament d'un centre d'interpretació turística situat en l'antic safareig localitzat en el nucli urbà, al costat del barranc de Sant Vicent o de la Barbulla com a centre d'interpretació i porta de l'Horta de Cortes de Pallás.  
3.2. Sol·licitar, gestionar i obtindre qualsevol permís, autorització i llicència tant d'organismes públics com privats que calga per a l'execució de l'actuació objecte d'aquest conveni de tal manera que s'ajuste a dret i que quede l'entitat Turisme CV desvinculada de qualsevol responsabilitat si per qualsevol circumstància aquells no s'obtenen, i especialment aquells permisos que resulten preceptius per la normativa de protecció del patrimoni històric, arqueològic o mediambiental.  
  
3.3. Executar directament el projecte d'inversió objecte d'aquest conveni, o contractar-lo a través d'algun dels procediments que corresponga dels previstos en la Llei 9/2017, de 8 de novembre, de contractes del sector públic.  
L'Ajuntament podrà subcontractar, si escau, fins al 100 % de l'import de l'activitat objecte d'aquest conveni, i en aquest cas serà aplicable el que es disposa en l'article 29 de la Llei 38/2003, de 17 de novembre, general de subvencions.  
3.4. Destinar l'actuació que es duga a terme en virtut del que es disposa en aquest conveni, a la finalitat establida en aquest, durant un mínim de cinc anys en el cas de béns inscriptibles en un registre públic, i durant un mínim de dos anys per a la resta de béns inventariables.  
  
L'incompliment d'aquesta obligació de destinació, que es produirà en tot cas amb l'alienació o gravamen del bé, serà causa de reintegrament, i quedarà el bé afecte al pagament d'aquest reintegrament, amb les excepcions previstes en l'article 31.4 i 5 de la Llei 38/2003, de 17 de novembre, general de subvencions.  
3.5. A més de les obligacions anteriorment indicades, l'Ajuntament així mateix s'obliga a:  
a) Comunicar a Turisme CV, tan prompte com es conega, l'obtenció de qualssevol subvencions o ajudes per a la mateixa finalitat, procedents de qualssevol altres administracions o ens públics o privats.  
  
b) Reintegrar, d'acord amb el que es disposa en la Llei de subvencions, les quantitats percebudes en virtut d'aquest conveni a més de l'interés de demora que poguera correspondre, des del moment del pagament de la subvenció, segons el que s'estableix en la clàusula sisena d'aquest conveni.  
3.6. De conformitat amb el que es preveu en l'article 3 de l'Ordre de 30 de maig de 1996, de la Conselleria d'Economia i Hisenda, en relació amb l'article 13.2 de la Llei 38/2003, de 17 de novembre, general de subvencions, l'Ajuntament queda exonerat d'acreditar el compliment de les obligacions tributàries i amb la Seguretat Social.  
  
  
Quarta. Justificació de la inversió  
4.1. Documentació. Com a requisit necessari per al pagament de la subvenció, l'Ajuntament haurà de justificar la inversió, amb l'aportació de la documentació següent:  
a) Factures de les despeses (i certificacions d'obra per a les partides de despeses d'inversió que tinguen aquesta consideració), o còpies acarades d'aquestes, de data de l'any 2020, corresponents als conceptes que conformen l'objecte del conveni. El desglossament de les factures i/o certificacions haurà de tindre el nivell de detall suficient que permeta acreditar les actuacions realitzades.  
b) Informe tècnic dels treballs realitzats, emés pels serveis competents de l'Ajuntament, on es detallaran l'actuació i les despeses a què fan referència les factures (i certificacions), completat si és possible amb fotografies del desenvolupament de l'actuació, i acompanyat, si escau, en el cas d'obres, del certificat de conformitat emés per la direcció tècnica de l'actuació.  
c) Document acreditatiu del reconeixement de les obligacions contretes sobre les factures referides en l'apartat a anterior, expedit per òrgan competent de l'Ajuntament dins del termini límit de presentació de tota la documentació justificativa de la subvenció atorgada. Si l'execució de les actuacions la realitzara la mateixa entitat, hauran de remetre's a Turisme CV les còpies compulsades de tots els documents de reconeixement d'obligacions directament relacionats amb les despeses de l'actuació.  
d) Declaració responsable sobre si s'han percebut o no altres subvencions o ajudes públiques o privades per al finançament de l'actuació, i, si escau, la procedència i l'import d'aquestes, així com de no ser deutor de la Generalitat per reintegrament d'altres subvencions, i de no incórrer en cap de les circumstàncies recollides en els articles 13.2 de la Llei 38/2003, de 17 de novembre, general de subvencions.  
e) Declaració responsable sobre el caràcter compensable o no de l'IVA suportat.  
f) Acreditació, per part de l'òrgan competent de l'Ajuntament, d'haver seguit en la contractació de l'actuació objecte de la subvenció, el procediment que corresponga dels descrits en la Llei 9/2017, de 8 de novembre, de contractes del sector públic, i altra normativa en la matèria.  
g) Acreditació de disposar de qualssevol permisos, autoritzacions i llicències tant d'organismes públics com privats que calguen per a l'execució de l'actuació objecte d'aquest conveni, o declaració de l'organisme on s'indique el compliment d'aquest apartat.  
h) Acreditació d'estar al corrent en el compliment de les obligacions de rendició de comptes anuals, davant la Sindicatura de Comptes.  
4.2. Termini de presentació de la documentació. El termini límit de presentació de tota la documentació justificativa indicada en l'apartat anterior serà de trenta dies naturals des de la data de l'última factura, sense que, en cap cas, i amb independència de la data de la factura, puga excedir aquesta aportació de documentació justificativa del 30 de desembre de 2020.  
  
Cinquena. Execució de l'actuació  
5.1. Termini d'execució de l'actuació subvencionada. L'execució de l'actuació objecte d'aquest conveni serà la determinada per l'Ajuntament en la seua contractació (en cas d'obres que requerisquen projecte, serà la descrita en aquest document), sense que en cap cas puga excedir la data del 21 de desembre de 2020.  
5.2. Control i seguiment tècnic de l'actuació subvencionada. El control de l'execució i el seguiment tècnic de l'actuació es realitzarà per personal tècnic designat per l'Ajuntament, i podrà ser supervisat per Turisme CV, sense perjudici de les funcions atribuïdes a la Comissió de Seguiment establides en la clàusula desena del conveni.  
  
5.3. Senyalització de les obres. A més de la senyalització de seguretat que resulte preceptiva per a les obres, aquestes podran senyalitzar-se mitjançant l'oportú cartell en el qual s'indicarà que aquestes es realitzen en col·laboració entre Turisme CV i l'Ajuntament, i caldrà que s'ajuste el seu contingut i la duració al compliment de la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
  
  
Sisena. Procediment de modificació, resolució i reintegrament  
Turisme CV podrà resoldre i deixar sense efecte aquest conveni, en el supòsit d'incompliment per l'Ajuntament de les obligacions establides en aquest o per la impossibilitat de l'execució de les actuacions d'acord amb les condicions establides.  
Així mateix, seran causes de resolució, a més de les anteriorment establides, l'acord mutu de les parts, sempre que raons d'interés públic facen innecessària o inconvenient la continuïtat del conveni, o la renúncia expressa de l'Ajuntament per causes sobrevingudes, sense perjudici del que es disposa en la clàusula tercera i quarta d'aquest conveni.  
En el supòsit d'extinció del conveni per causes diferents de la conclusió del termini de la seua vigència, les actuacions en curs d'execució es finalitzaran en la forma que decidisca la comissió de seguiment.  
Serà escaient el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en tots els casos establits en l'article 37 de la Llei 38/2003, de 17 de novembre, general de subvencions, i en particular per:  
- Incompliment de l'obligació de justificació, especialment de l'establida en la clàusula quarta d'aquest conveni.  
- Obtindre la subvenció sense reunir les condicions establides en aquest conveni o en altra normativa d'aplicació.  
- Incompliment de la finalitat de la subvenció concedida en virtut d'aquest conveni.  
- Incompliment de les condicions i obligacions assumides per l'Ajuntament en virtut d'aquest conveni  
- Haver obtingut altres ajudes o subvencions per a la mateixa finalitat que la descrita en aquest conveni, de tal quantia que, aïlladament o en concurrència amb aquesta última o amb altres subvencions o ajudes d'altres administracions públiques o d'altres ens públics o privats, supere el cost de l'actuació objecte d'ajuda a través d'aquest conveni.  
Els conflictes que puguen sorgir de la interpretació i desenvolupament d'aquest conveni hauran de ser solucionats per la Comissió de Seguiment, prevista en la clàusula desena del conveni, i correspondrà la modificació i resolució d'aquest a les persones titulars dels òrgans superiors i dels centres directius d'acord amb el que es preveu en l'article 6.1 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre. En tot cas serà aplicable el que s'estableix en la Llei 38/2003, de 17 de novembre, general de subvencions, i en la Llei 1/2015, de 6 de febrer, d'hisenda pública, del sector públic instrumental i de subvencions.  
  
  
Setena. Règim de penalitzacions  
L'Ajuntament donarà compte a Turisme CV dels possibles retards en l'execució de l'actuació, amb independència de l'establit per l'Ajuntament en els plecs de condicions de les contractacions que realitze per a l'execució de les actuacions objecte de subvenció, i de les corresponents penalitzacions per demora.  
  
Huitena. Vigència  
Aquest conveni entrarà en vigor a partir de la data en què se signe i mantindrà la seua vigència fins al 31 de desembre de 2020 sense perjudici del que anteriorment s'ha establit respecte al termini d'aportació de la documentació justificativa de l'execució de l'actuació objecte d'aquest conveni. No obstant això, les despeses subvencionables poden haver-se portat a terme o executat des de l'1 de gener de 2020.  
  
Novena. Règim jurídic i jurisdicció  
Aquest conveni regula la concessió d'una subvenció nominativa a favor de l'Ajuntament de Cortes de Pallás, per la qual cosa el seu règim jurídic és l'establit amb aquesta finalitat en els preceptes de caràcter bàsic de la Llei 38/2003, de 17 de novembre, general de subvencions, i desplegats en el seu Reglament aprovat per Reial decret 887/2006, de 21 de juliol, així com el que s'estableix en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i queda subsumit aquest cas en el supòsit de subvenció en règim de concessió directa contemplat en l'article bàsic 22.2.a de l'esmentada Llei 38/2003, de 17 de novembre, i en el correlatiu article 168.1.A de la referida Llei 1/2015, de 6 de febrer, en tant que es tracta d'una subvenció nominativa prevista en la Llei de pressupostos de la Generalitat.  
Quant a la seua tramitació i formalització es regeix pel Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per la normativa bàsica continguda en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
La solució, en primera instància, de les controvèrsies d'interpretació i compliment que puguen plantejar-se respecte del conveni subscrit correspondrà a la Comissió de Seguiment establida en la clàusula següent, i, en cas de no aconseguir-se solució o acord a través d'aquesta via, la resolució de la qüestió o qüestions litigioses sorgides correspondrà als òrgans competents de la jurisdicció contenciosa administrativa.  
  
  
Desena. Comissió de seguiment  
Es crea una comissió de seguiment d'aquest conveni amb les següents funcions:  
a) Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, inclosa, a aquest efecte, la solució, en primera instància, de les controvèrsies d'interpretació i compliment que puguen plantejar-se respecte del conveni subscrit.  
b) Informar les parts dels retards i incidències que es puguen presentar durant l'execució del conveni, així com, si escau, proposar les corresponents actualitzacions o modificacions derivades del retard.  
  
c) Analitzar i proposar les actuacions que, en l'àmbit objecte del conveni, es consideren oportunes per ambdues parts.  
La comissió de seguiment estarà constituïda per tres persones representants, dues designades per la direcció de Turisme CV que assumiran la presidència i la secretaria de la comissió, i la tercera persona representant serà designada per l'ajuntament beneficiari.  
En la designació de representants de Turisme CV, es procurarà la presència equilibrada d'homes i dones, en aplicació del que preveu el II Pla d'igualtat de dones i homes de l'Administració de la Generalitat aprovat per Acord del Consell de 10 de març de 2017.  
Les còpies de les actes, acords o informes que, si escau, emeta la Comissió de Seguiment en el desenvolupament i execució de les funcions que tinga assignades, es remetran a la direcció de Turisme CV.  
El seu funcionament i l'adopció d'acords es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic.  
Les atribucions de la comissió no podran afectar les que la Llei 38/2003, de 17 de novembre, general de subvencions, conferisca a Turisme CV com a òrgan subvencionador.  
  
Onzena. Compatibilitat amb la normativa europea sobre ajudes públiques  
1. Aquest conveni és compatible amb el mercat interior atés que les seues disposicions no afecten els intercanvis comercials entre els estats membres conformement amb el que es disposa en l'article 107.1 del Tractat de Funcionament de la Unió Europea, i no reuneix els requisits acumulatius exigits en aquest article, ja que l'objecte del conveni és la col·laboració no amb una empresa sinó amb una entitat pública de caràcter local que actua servint amb objectivitat els interessos generals en virtut de les potestats que per la seua naturalesa té atribuïdes, en concret l'exercici de l'acció de foment del turisme en el seu conjunt i l'impuls de nous recursos turístics. Així mateix, atés l'impacte estrictament local de l'actuació, aquesta no afecta el comerç intracomunitari.  
  
2. En tractar-se d'un conveni no subjecte a l'article 107.1 del Tractat de Funcionament de la Unió Europea, i d'acord amb el que s'estableix en l'article 3.4 del Decret 128/2007, de 29 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida mitjançant aquest conveni no requereix notificació o comunicació a la Comissió Europea.  
  
En prova de conformitat de tot el que antecedeix, les parts compareixents, en ús de les facultats conferides, signen aquest document, en el lloc i data indicats.  
  
03.08.2020. El president de Turisme Comunitat Valenciana: Francesc Colomer Sánchez.  
29.07.2020. L'alcalde president de l'Ajuntament de Cortes de Pallás: Fernando Navarro Pardo.